กรุงไทยพร้อมรับค้าหวยเสรี
กรุงไทยเผยยอดเปิดบัญชีใหม่ 4,000 บัญชีใน 1 สัปดาห์ รับขายสลากเสรี
14 ก.ย. 2558

กรุงไทยเผยยอดเปิดบัญชีใหม่ 4,000 บัญชีใน 1 สัปดาห์ รับขายสลากเสรี
นายทรงพล ชีวะปัญญาโรจน์ รองกรรมการผู้จัดการใหญ่ ธนาคารกรุงไทย เปิดเผยว่า ธนาคารเตรียมความพร้อมระบบและพนักงานสาขาทั่วประเทศ เพื่อรองรับการลงทะเบียนผู้ค้าสลากกินแบ่งรัฐบาลรายย่อย ในโครงการซื้อ-จองสลากกินแบ่งรัฐบาลล่วงหน้า ที่จะเปิดให้ลงทะเบียนรับสิทธิครั้งแรกในวันที่ 15 ก.ย.นี้
ทั้งนี้ ได้มีการทดสอบระบบล็อกอินเสร็จสำหรับผู้สมัครที่ต้องการลงทะเบียนผ่านเว็บไซต์ของธนาคารกรุงไทย www.ktb.co.th และเว็บไซต์สำนักงานสลากฯ www.glo.or.th เรียบร้อยแล้ว ขณะที่การรองรับลงทะเบียนที่สาขาของธนาคารได้เร่งซักซ้อมทำความเข้าใจพนักงานสาขาเพื่อความคล่องตัว
นอกจากนี้ ในวันที่ 15 ก.ย. ที่จะเริ่มลงทะเบียน จะเพิ่มจำนวนเจ้าหน้าที่มากเป็นพิเศษในสาขาที่อยู่ใกล้กับบริเวณพื้นที่ที่ผู้จัดจำหน่ายเดิมอยู่มาก หรือเป็นพื้นที่ค้าส่งสลากขนาดใหญ่ เช่น อ.วังสะพุง จ.เลย เพื่อรองรับและคอยให้บริการลูกค้าที่คาดว่าจะมาลงทะเบียนเป็นจำนวนมาก
สำหรับการเตรียมพร้อมขั้นต่อไปภายหลังการลงทะเบียนแล้วเสร็จ คือ การทดสอบระบบการสั่งซื้อและการสั่งจอง ซึ่งจะทดสอบในระหว่างวันที่ 21-25 ก.ย.นี้ ก่อนที่จะเปิดให้ผู้ที่ลงทะเบียนรับสิทธิเริ่มสั่งซื้อสลากงวดวันที่ 16 ต.ค. 2558 และสั่งจองสลากงวดวันที่ 1 พ.ย. 2558 ในวันที่ 3-7 ต.ค.ต่อไป
นายทรงพล กล่าวว่า ในช่วง 1 สัปดาห์ที่ผ่านมา หลังจากที่ธนาคารประกาศเริ่มโครงการดังกล่าว ได้มียอดการเปิดบัญชีเงินฝากใหม่ราว 4,000 บัญชี ซึ่งเป็นจำนวนไม่มาก เนื่องจากลูกค้าในต่างจังหวัดส่วนใหญ่มีบัญชีเงินฝากของธนาคารกรุงไทยอยู่แล้ว และคาดว่าจะยังมีการทยอยเปิดบัญชีใหม่เพิ่มเรื่อยๆ จนกว่าจะถึงวันลงทะเบียนรับสิทธิ
อย่างไรก็ดี การให้สินเชื่อแก่ผู้ค้าสลากรายย่อยนั้น ยังอยู่ในระหว่างการสำรวจความต้องการก่อนว่ามีมากน้อยเพียงใด หากมีความต้องการมากก็จะจัดทำหลักเกณฑ์การให้สินเชื่อที่เหมาะสมขึ้นมา คาดว่าจะมีความชัดเจนในไตรมาส 4 แต่ในเบื้องต้นยังเป็นการเปิดสั่งซื้อ-จองสลากด้วยเงินสด